กรมส่งเสริมและพัฒนาคุณภาพชีวิตคนพิการ เตรียมลงพื้นที่สำรวจและช่วยเหลือเบื้องต้นกลุ่มคนเปราะบาง
นางสาวสราญภัทร อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ  กล่าวว่า กรมส่งเสริมและพัฒนาคุณภาพชีวิตคนพิการ (พก) ขานรับนโยบาย ของกระทรวง พม. ซึ่งให้แต่ละกรมของหน่วยงาน พม. เลือกพื้นที่ 1 ใน 50 ชุมชนในพื้นที่กรุงเทพมหานครที่ประสบปัญหาทางสังคมและช่วงสถานการณ์โรคโควิด-19 นำมาพัฒนาให้เป็นชุมชนเข้มแข็ง ตั้งแต่ตัวบุคคล โดยเฉพาะกลุ่มเปราะบาง ทั้งผู้สูงอายุ คนพิการ เด็กและผู้สูงอายุ รวมถึงเน้นลงไปพัฒนาเป็นรายครัวเรือนเป็นเป้าหมายหลักที่วางแผนไว้ เพื่อให้กลุ่มเปราะบางสามารถดำรงชีวิตได้อย่างมีศักดิ์ศรีและช่วยเหลือตนเองได้ ซึ่งกรมส่งเสริมและพัฒนาคุณภาพชีวิตคนพิการ ได้เลือกชุมชนคลองลำชะล่า เขตบางเขน เนื่องจากเป็นชุมชนที่ประสบปัญหาทางสังคม ทั้งเรื่องความเป็นอยู่และสภาพแวดล้อม และพบว่ามีกลุ่มเป้าหมายในชุมชนกว่า 193 ครัวเรือน 946 คน มีผู้พิการ  18 คน โดยในเดือนกุมภาพันธ์นี้จะลงพื้นที่สำรวจวิเคราะห์ข้อมูลเพิ่มเติมและช่วยเหลือเบื้องต้น  เป็นการมอบเครื่องอุปโภคบริโภค แนะนำสิทธิกับประชาชนในชุมชนที่ไม่เคยได้รับสิทธิ เช่นเรื่องบัตรผู้พิการ เบี้ยผผู้สูงอายุและเงินสงเคราะห์ต่างๆ เป็นต้น นอกจากนี้ ทางกรม พก. ได้วางแผนระยะกลางไว้ มองถึงปัญหาของชุมชน สภาพเเวดล้อม ความเป็นอยู่และสุขภาพ โดยจะบูรณาการทำงานร่วมกับหน่วยงานที่เกี่ยวข้องลงพื้นที่แก้ไขปัญหาดังกล่าว รวมถึงจะมีการส่งเสริมการมีรายได้ พัฒนาอาชีพ ในชุมชน ซึ่งเป็นประเด็นสำคัญที่ต้องเร่งขับเคลื่อน อธิบดีกรมส่งเสริมและพัฒนาคุณภาพชีวิตคนพิการ กล่าวอีกว่า ส่วนแผนระยะยาวได้วางแผนให้แต่ละชุมชนสามารถบริหารพัฒนาชุมชนทุกกลุ่มได้ โดยสามารถช่วยเหลือตนเองได้ภายในชุมชน ซึ่งถ้าชุมชนคลองลำชะล่า เขตบางเขน ประสบความสำเร็จเป็นต้นแบบได้ จะมีการขยายผลไปยังชุมชนอื่นๆ อีก